Reisebricht # 24   25.-28.09/2007   Sydney       25.09.   Womer am 9i am Morge in dere idrückliche  Stadt acho sind, hemer uns e Taxi gno und sind zu unsem Hostel bim Kings Cross gfrahre, dos keini Pick up git. Vo do us chöne mr vieli Sehenswürdigkeite z Fuess erreiche.Nachdem mr in dem Hostel es Zimmer füre buecht und s Gepäck verstat hend, hemer natürlich grad welle go d Stadt erkunde. Also simer mol zmitzt in Chueche ine gstieflet. Dört hemmer denn gli au verstande wiso die meiste Australier säge für sie sig Sydney to busy. Das isch do scho chli anderscht als in den andere Australische Städt - Sisch  halt e wirklichi Weltstadt. Witer het is erstuhnt, dass dr Grösstteil (vo de Gschäftslüt und de Andere) Asiate si!! Damit mr eus mol e chline Überblick über die gigantischi Stadt chöne mache, hemmer eus entschiede das Ganze mol vo obe zbetrachte. Und zwar vom höchste Turm vo Sydney. Das isch wirklich idrücklich gsi. Me gseht au wie vil Pärk dasses in dere Stadt git. Wie mr au scho in Brisbane festgstellt hän, mache die dr Unterschied z de europäische Metropole us. Me cha do zmitzt in Sydney in ein vo dene  riesige Pärk und gseht wirklich nur no grüen (me het also wirklich nüm sGfühl in ere Milionestadt zsi, au dLuft isch viel besser). Die Pärk si au immer voll mit sportliche Lüt. Trotz all dere Schönheit simer gli in euses Hostel zrug go nocheschlofe.       27.09.   Huet ufem Programm: Opera House   Scho vo witem hemmer das idrückliche Wahrzeiche vo Sydney gseh. Das Bild mitem Opera House und  dr Harbour Bridge, wie mes vo so vilne Bilder kennt, so live zgseh isch scho dr Hammer!   Um zu dr Opere zcho, hemmer zerscht no ume witi schöni Bucht spaziere. Vor eus wird das archidektonische Meisterwerk immer grösser..atemberaubend. Am Ziel acho hemmer no gstuhnt, dasses nidemol so vil Touriste gha het. Bi dem atemberaubende Usblick hemmer eus denn sogar no e chlises Ässe direkt nebem Opera House gönnt. Uf dr einte Site dOpere uf dr Andere d Harbour Bridge - Do zahlt me au  gern mol chli meh. Bis nachem Sunneuntergang isch denn au grad dSpeichercharte voll gsi. Also simer heime..=)       28.09.   Chinatown und sberüehmte Sydney Aquarium si hüt ufem Programm.   Do das im andere Egge isch vo dr Stadt, hemmer mol dr Zug gnoh.   Zerscht simer denn zu de Paddys Markets cho. Das isch sone älters Gebäude wo si    e riese Markthalle drus gmacht hän. Dört isch glaub 3mol in dr Wuche e riese Märt (hüt au=) vo Frücht, Chleider, Souvenirs und vielem meh. Halt sone richtige typische Märt wo au umegschroue wird=) Grad näbe dere Märthalle fangt denn sChinatown ah. Me ghseht jo sunscht scho sehr vil Asiatischi Zeiche, Restaurants und Lädecaber do isch denn alles nur no chinesisch. Do fühlt me sich denn wirklich wie irgendwo in Peking. I ha das schomol in San Francisco gseh (dört sogar no grösser) dr  Unterschied isch aber, dass das Chinatown do sehr suber, hell und modern isch. Das in SF isch recht dreckig, müfflig und halt eher teilwis chli ghettomesig.   Do in Chinatown simer denn ind Monorail igstiege (wie im Europapark=) mit dere simer denn öbbe 20 Meter über em Bode zmitzt durchd Stadt gfahre. Das isch au lessig gsi! Im schöne Viertel Darling Harbour simer denn usgstige und ins Aquarium gstieflet. Dört hemmer denn Schilchröt, Seelöie, Haie, Roche, Qualle, Chrebs, Krokodil,  Pinguinli u.s.w. gseh. Es git au eso Tunnel durchs Aquarium dure, wome die Haie, Rieseroche und so uf allene Site het. Das het vorallem dr Anna gfalle. Die so gfürchtete Haie mol ganz noch zgseh aber    immer mitere dicke Glaswand drzwüsche.   Nochem Aquarium isch denn no e grosses Ässe ufem Programm gstandecund zwar es Fondue ime Schwyzer Restaurant. Womer denn in dem CH-Restaurant chli usserhalb vo dr Stadt acho si hemmer guet gstuhnt, me isch  sich wirklich vorcho wie imene Bergbeizli im Berner Oberland. Obwohl me mues säge dass dr Bsitzer und Chällner in sinere Senne-Tracht e chli e Bschiss gsi ischcsisch nämmlich e Elsässer. Drum heter aber umsomeh freud gha, 2 Basler in sim Resti zha. =) Mr hän das super Fondue gnosse, bis mr mit eusne Cheesbüch fascht abem Stuehl gheit si. Aber es Dessert het scho no müese si. Shet nämmlich no Coupe Danmark geh, wie ame bis Minders. Isch sehr guet gsi, aber natürlich nie zvergliche mit de Mindersche Coupe.